Rákoš (okres Revúca)

Rákoš je obec na Slovensku v okrese Revúca.

 Polohopis 
Obec leží v juhovýchodnej časti Slovenského rudohoria. 

 Dejiny 
V neďalekej lokalite Zámčok sa našla keramika z obdobia Veľkomoravskej ríše. Prvá písomná zmienka o obci (pod názvom Torphoula) je z roku 1318. Vznikla ako podhradie pod hradom Kevy, neskôr známym ako Rákoš, ktorý spustol v polovici 15. storočia. Až do 1. polovice 16. storočia, kedy sa obec dostala do područia hradu Szendrő a Turkov, boli hlavným prameňom obživy obyvateľstva náleziská železnej rudy a medi, t. j. ich ťažba, spracovávanie v tamojších hámroch a peciach, ďalší obyvatelia sa venovali uhliarstvu, povozníctvu a poľnohospodárstvu. V 19. storočí bola v chotári otvorená Rákošská Baňa, ťažba rudy sa zvýšila a postavili sa dielne. Po zastavení ťažby na začiatku 20. storočia sa v rokoch 1952 – 1962 ťažba v baniach obnovila.

 Kultúra a zaujímavosti  
 Pamiatky 
 Rímskokatolícky Kostol najsvätejšej Trojice, jednoloďová neskororománska stavba s polkruhovou apsidou, bez veže, z polovice 13. storočia. Zachoval sa ako ojedinelý príklad románskej architektúry na Gemeri v takmer nezmenenej podobe. Na prelome 14. a 15. storočia bol interiér doplnený o freskovú výmaľbu. V apside je zobrazený Kristus v mandorle, cirkevní otcovia a symboly evanjelistov. V lodi kostola je zobrazená ladislavská legenda v troch pásoch zo 14. storočia. Výnimočné je zobrazenie Svätej trojice ako sediacej postavy s troma tvárami a štyrmi očami, podobné nájdeme jedine v kostolíku v Ochtinej. Medzi 16. až 17. storočím bol kostol evanjelický. V tomto období došlo k zabieleniu fresiek a vybudovaniu empory. Po odobraní kostola evanjelikom prešiel v roku 1752 stavebnými úpravami. Kostol má hladké bielené fasády s oknami s polkruhovým záklenkom. Na fasáde sa nachádzajú stopy po stredovekej výmaľbe. V posledných rokoch prebieha obnova kostolíka, ktorý bol v zlom technickom stave. Súčasťou areálu kostola je aj zvonica z 18. storočia.

 Hrad Rákoš, zaniknutý stredoveký hrad založený v poslednej tretine 13. storočia. Hrad založil Detrik z rodu Ákošovcov. V prameňoch je prvýkrát doložený v roku 1318. V 15. storočí ho vlastnili Bubekovci, v 16. storočí Zápoľskí a následne opäť Bubekovci. Opustený bol už v polovici 16. storočia, v listinách z roku 1558 a 1567 sa uvádza ako opustený. Dispozične sa skladal z lichobežníkového paláca s južne orientovaným nádvorím.

 Evanjelický kostol, jednoloďová klasicistická stavba s polkruhovým ukončením presbytéria a predstavanou vežou, z roku 1819. V interiéri sa nachádza rorokovo-klasicistický oltár zo začiatku 19. storočia a rokoková kazateľnica z druhej polovice 18. storočia, dielo rezbára J. Reisigera z Jelšavy. Loď má kazetový strop, presbytérium je zaklenuté valenou klenbou. Fasády kostola sú členené polkruhovo ukončenými oknami so šambránami s klenákmi. Veža je členená pilastrami a ukončená korunnou rímsou s terčíkom s hodinami a zvonovitou helmicou.

 Referencie 

 Pozri aj 
 Rákoš (hrad)

 Iné projekty 

 Externé odkazy 

 Apsida.sk- profil románskeho kostola
 Gotická cesta- profil kostola
 Najkrajší kraj- turistické informácie o obci


Kategória:Obce okresu Revúca